Document ID: 32001D0520

Komisijas Lēmums
(2001. gada 9. jūlijs)
par parationa neiekļaušanu Komisijas Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kas satur šo aktīvo vielu
(izziņots ar dokumentu Nr. C(2001) 1772)
(dokuments attiecas uz EEZ)
(2001/520/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2001/36/EK [2], un jo īpaši tās 8. panta 2. punkta ceturto daļu,
ņemot vērā Komisijas 1992. gada 11. decembra Regulu (EEK) Nr. 3600/92, ar kuru nosaka sīki izstrādātus noteikumus tās darba programmas pirmā posma īstenošanai, kura minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū [3], kurā jaunākie grozījumi izdarīti ar Regulu (EK) Nr. 1972/1999 [4] un jo īpaši tās 7. panta 3.A punkta b) apakšpunktu,
tā kā:
(1) Direktīvas 91/414/EEK 8. panta 2. punkts paredzēja, ka Komisijai jāīsteno tādu aktīvo vielu pārbaudes darba programma, kas izmantotas augu aizsardzības līdzekļos, kuri jau bija pieejami tirgū 1993. gada 15. jūlijā. Sīki izstrādātus noteikumus šīs programmas īstenošanai noteica Regula (EEK) Nr. 3600/92.
(2) Komisijas Regulā (EK) Nr. 933/94 [5], kurā jaunākie grozījumi izdarīti ar Regulu (EK) Nr. 2230/95 [6], ir norādītas aktīvās vielas, kas jānovērtē, izpildot Regulu (EEK) Nr. 3600/92, izraudzītas dalībvalstis, kas darbosies kā ziņotājas katras vielas novērtēšanā, un identificēti katras aktīvās vielas ražotāji, kas savlaicīgi ir iesnieguši paziņojumu saskaņā ar Regulas (EEK) Nr. 3600/92 4. panta 2. punktu.
(3) Parations ir viena no 90 aktīvajām vielām, kas norādītas Regulā (EK) Nr. 933/94.
(4) Saskaņā ar Regulas (EEK) Nr. 3600/92 7. panta 1. punkta c) apakšpunktu Itālija, būdama ziņotāja dalībvalsts, 1998. gada 30. novembrī iesniedza Komisijai savu novērtējuma ziņojumu par informāciju, ko iesniedzēji bija iesnieguši saskaņā ar minētās regulas 6. panta 1. punktu.
(5) Pēc ziņotājas dalībvalsts ziņojuma saņemšanas Komisija uzsāka apspriešanos ar dalībvalstu ekspertiem un ar galveno iesniedzēju (Cheminova), kā paredzēts Regulas (EEK) Nr. 3600/92 7. panta 3. punktā.
(6) Dalībvalstis un Komisija Pastāvīgajā augu veselības komitejā pārskatīja Itālijas sagatavoto novērtējuma ziņojumu. 2000.gada 12. decembrī šo pārskatu precizēja formātā, kādu Komisija ir noteikusi pārskata ziņojumam par parationu saskaņā ar Regulas (EEK) Nr. 3600/92 7. panta 6. punktu.
(7) Novērtējumi, kas veikti, pamatojoties uz iesniegto informāciju, neliecina par to, ka piedāvātajos lietošanas apstākļos augu aizsardzības līdzekļi, kuri satur parationu, varētu atbilst Direktīvas 91/414/EEK 5. panta 1. punkta a) un b) apakšpunktā paredzētajām prasībām - jo īpaši attiecībā uz to lietotāju drošību, kas varētu tikt pakļauti parationa iedarbībai, kā arī attiecībā uz vielas esamību un uzvedību vidē un tās iespējamo iedarbību uz blakusorganismiem.
(8) Galvenais paziņojuma iesniedzējs informēja Komisiju un ziņotāju dalībvalsti, ka vairs nevēlas piedalīties darba programmā attiecībā uz šo aktīvo vielu, un tāpēc papildu informācija netiks iesniegta.
(9) Tāpēc šo aktīvo vielu nav iespējams iekļaut Direktīvas 91/414/EEK I pielikumā.
(10) Esošo krājumu realizācijas, uzglabāšanas, laišanas tirgū un izmantošanas papildperiodi, ko dalībvalstis atļāvušas attiecībā uz augu aizsardzības līdzekļiem, kas satur parationu, saskaņā ar Direktīvas 91/414/EEK 4. panta 6. punkta noteikumiem ir jāierobežo līdz 12 mēnešiem, lai esošos krājumus varētu izmantot ne vairāk kā vienā turpmākajā augšanas periodā.
(11) Šis lēmums nekavē Komisiju vēlāk veikt jebkuru darbību attiecībā uz šo aktīvo vielu, izpildot Padomes Direktīvu 79/117/EEK [7].
(12) Šajā lēmumā paredzētie pasākumi ir saskaņā ar Pastāvīgās augu veselības komitejas atzinumu,
IR PIEŅĒMUSI ŠO LĒMUMU.
1. pants
Parationu neiekļauj kā aktīvo vielu Direktīvas 91/414/EEK I pielikumā.
2. pants
Dalībvalstis nodrošina to, ka:
1. Sešu mēnešu laikā pēc šā lēmuma pieņemšanas dienas atsauc to augu aizsardzības līdzekļu atļaujas, kuru sastāvā ir parations;
2. No šā lēmuma pieņemšanas dienas saskaņā ar Direktīvas 91/414/EEK 8. panta 2. punktā paredzēto izņēmumu nepiešķir un neatjauno atļaujas augu aizsardzības līdzekļiem, kuru sastāvā ir parations.
3. pants
Visi papildperiodi, ko dalībvalstis piešķir saskaņā ar Direktīvas 91/414/EEK 4. panta 6. punkta noteikumiem, ir pēc iespējas īsāki un nepārsniedz 18 mēnešus, sākot no šā lēmuma pieņemšanas dienas.
4. pants
Šis lēmums ir adresēts dalībvalstīm.
Briselē, 2001. gada 9. jūlijā

Labels: 0
3
20
6